《谢查元吉借示傃轩今是斋巢室三书》
宋代·项安世

堂堂傃轩翁，学古无不探。
诂训尊六经，文章妙瞿昙。
大儿号今是，思若春波涵。
最长作千百，时用经训参。
犹子号巢室，清甚寒泉甘。
尤善赋五七，每于祥悦悦。
各得一翁体，与翁名字三。
我生在翁后，鹤化无留骖。
今是亦已往，龙亡空故潭。
犹能及巢室，朝暮闻其谈。
结交尽前辈，旧事多所谙。
五斗驱我行，归来哭空龛。
故园但乔木，后生谁指南。
今年四日尾，暑气如焚惔。
殷勤小巢室，浩荡倾籝甔。
并持三箧来，为饱千里婪。
倒海见珠瑇，连山阅梗楠。
敛衽不知热，醉心常自酣。
门前日熇熇，门内风毿毿。
清晨送书去，过午忽不堪。
始悟岁方燠，雩祈遍精蓝。
谁能写此书，长使雨我庵。

作者简介：项安世（1129--1208），孝宗淳熙二年（1175年）进士，光宗绍熙四年（1193年）任秘书省（管理皇家典籍）正字，隔年为校书郎兼实录院检讨官。宁宗庆元元年出通判池州，开禧二年（1206年）起知鄂州，迁户部员外郎、湖广总领。及后以太府卿终其官职。庆元年间因谪居江陵，足不出户，专事研究，于《左传》、《周易》诸经皆有见解，项安世自谓其学得自程颐《易传》，纪晓岚评价：“安世之经学深矣，何可轻诋也。”嘉定元年（1208年）卒。有《周易玩辞》十六卷、《项氏家说》、《平庵悔稿》等。其生平可见于《馆阁续录》、《宋史》。